ועדת הכנסת, כנסת 18, פרוטוקול מספר 269, 2012-05-07 11:30

יריב לוין: שלום רב, אני מתכבד לפתוח את הישיבה.

יריב לוין: על סדר-היום: בקשת הממשלה להקדמת הדיון בהצעת חוק התפזרות הכנסת ה-18, התשע"ב-2012 (מ/685), בכל הקריאות.

יריב לוין: למעשה, בכך אנחנו מתניעים את המהלך לפיזורה של הכנסת ה-18 ולקיומן של הבחירות לכנסת ה-19.

נחמן שי: הספיק לכם?

יריב לוין: אני בהחלט שותף לתחושה, שמצד אחד, בהחלט נהנינו כאן מיציבות שלטונית אפילו די נדירה במשך למעלה משלוש שנים, ומאידך, דווקא על הרקע הזה אין ספק, שהצורך שנוצר בהקדמת הבחירות, שהוא צורך באמת של לית ברירה- - -

אריה ביבי: אולי תגיד לנו מה הצורך?

יריב לוין: בהחלט מעידים על כך שנדרשת חשיבה ביחס לשיטת הממשל שלנו ולאופן שבו הדברים מתנהלים- - -

אריה ביבי: אולי זה חוק טל?

יריב לוין: כדי לייצר הרבה יותר יציבות, ולאפשר לממשלה לכנסת שנבחרו, למצות את ימיהן בדרך שגם תאפשר עבודה רציפה ומסודרת, וגם תכלול ביצוע מהלכים שנדרשים לטווח ארוך.

יריב לוין: אבל כפי שאני אומר, אלה מחשבות לעתיד.

יריב לוין: בהווה, במצב שבו אנו נמצאים, דומה שאין מנוס מהמהלך שאנחנו מתניעים כאן.

יריב לוין: הממשלה מבקשת פטור מחובת הנחה.

יריב לוין: הצורך בכך הוא, כמובן, כדי למנוע מחזות שראינו כבר בעבר בכנסות קודמות, כאשר ברגע שהיה ברור שהכנסת מתפזרת, הוחל בביצועם של מהלכי חקיקה בהיקפים גדולים, לעתים גם עם השלכות תקציביות משמעותיות בדרך שאני חושב שאינה נכונה, אינה ראויה, ו-וודאי צריך להישמר מפניה במציאות הכלכלית הרגישה שאנחנו נמצאים בה בימים האלה.

יריב לוין: מכאן הבקשה שמונחת בפנינו, ואני פותח בה את הדיון, אלא אם כן נציגי הממשלה מבקשים להוסיף משהו על הדברים שאמרתי.

ישראל אייכלר: אפשר לבקש הצבעה חשאית בכנסת, איזה חבר כנסת רוצה בחירות?

יריב לוין: לא.

יריב לוין: חובתנו גם בעניין הזה, כמו גם בנושאים אחרים, להצביע באופן גלוי.

יריב לוין: מי מייצג את הממשלה, חבר הכנסת אלקין?

יריב לוין: אתה הנציג, אז אבקש ממך, אם יש לך, להוסיף, על הדברים שאמרתי כאן.

שלמה מולה: יושב-ראש הקואליציה יכול להציג את זה במקום- - -?

יריב לוין: יכול.

יריב לוין: חבר הכנסת אלקין, בבקשה.

זאב אלקין: תודה רבה, אדוני היושב-ראש.

זאב אלקין: אני חושב שאתה הצגת בדבריך נכון את המצב שבו אנחנו נמצאים.

זאב אלקין: אני חושב שאני מופתע מהתרסות מצד נציגי האופוזיציה.

זאב אלקין: תמיד חשבתי שהאופוזיציה, דבר ראשון שהיא רוצה זה להגיע לבחירות.

יואל חסון: אין שום התרסות.

יואל חסון: נלך לבחירות.

יריב לוין: חבר הכנסת חסון.

יואל חסון: לפחות אולי בבחירות תגידו מה עשיתם.

יריב לוין: חבר הכנסת חסון, אני קורא אותך לסדר פעם ראשונה.

יריב לוין: רבותי, ניהלנו בכל הקדנציה הזאת את הישיבות בוועדת הכנסת בצורה מכובדת, ואני מקווה שגם הישיבה הזאת, שהיא אולי לא האחרונה באופן פורמלי, אבל היא ישיבה מסיימת באופן מהותי, נשמור על אותה רוח.

יריב לוין: חבר הכנסת אלקין, בבקשה.

זאב אלקין: תודה.

זאב אלקין: שוב, אני חושב שזה מחזה נדיר, שכשהממשלה והקואליציה הגיעו למסקנה, שצריך ללכת לבחירות, והם לא יכולים להמשיך כרגע את העבודה המשותפת, דווקא מי שהכי מתנגד לזה, מנסה לעשות פיליבסטרים, לעצור את זה.

זאב אלקין: מספיק לראות את החדר הזה כדי לראות, מה הכוונה.

זאב אלקין: זה האופוזיציה.

שלמה מולה: לא שמעת מה אנחנו רוצים- - -

יריב לוין: חבר הכנסת מולה.

יצחק הרצוג: האופוזיציה לא פוחדת להפיל את נתניהו וללכת לבחירות היום.

יצחק הרצוג: רק תביאו את זה להצבעה.

שלמה מולה: - -

יואל חסון: ההסתה הזאת של חבר הכנסת אלקין, חוסר הדיוק, השקרים- - -

יריב לוין: חבר הכנסת חסון, אני קורא אותך לסדר פעם שנייה.

יריב לוין: אל תעשו את זה.

יואל חסון: אתה מקבל שריון בליכוד.

יריב לוין: חבר הכנסת יואל חסון, שמו לך מים על השולחן - תשתמש בהם.

יריב לוין: בבקשה.

זאב אלקין: צודק חבר הכנסת הרצוג, שהייתי כוללני מדי כשדיברתי על האופוזיציה, כי נכון, יש אופוזיציה שאני שומע שמוכנה ללכת לבחירות מוקדם ככל האפשר, ושלא פוחדת מהן, אבל יש, כנראה, מפלגה, שהיום היא המפלגה הגדולה בכנסת, שמשום מה, לא רוצה, כנראה, לאבד את המעמד הזה.

אריה ביבי: אתה טועה ומטעה.

אריה ביבי: אנחנו רוצים ללכת לבחירות.

אריה ביבי: רק תביא את חוק טל.

אריה ביבי: מוכנים להישאר עוד יום אחד – רק תביא את חוק טל.

זאב אלקין: כן, להעביר אותו בקריאה טרומית, ואין לזה שום משמעות.

נינו אבסדזה: אתם הבטחתם את החוק הזה.

זאב אלקין: יש עוד נקודה אחת מעניינת, אדוני היושב-ראש.

זאב אלקין: ממה שכבר ראיתי וממה שהיה בהיסטוריה של הכנסת, בדרך כלל כשמכריזים בחירות, לקואליציה ולאופוזיציה יש אינטרס משותף, אם כבר עושים את זה, לעשות את זה כמה שיותר מהר, כי האופוזיציה חושבת שיש לה סיכוי רציני להגיע לשלטון, ואז היא אומרת: אם תהיה תקופת הדמדומים בכנסת, ותעבור פה חקיקה פופוליסטית לא אחראית, אנחנו, אם נגיע לממשלה, תהיה לנו בעיה להתמודד עם זה.

מרינה סולודקין: חוק טל לא חקיקה פופוליסטית.

זאב אלקין: כנראה, יש פה מצב מאוד נדיר, שהאופוזיציה מראש בטוחה שהיא לא תגיע לשלטון, ולכן היא לא מנסה לדאוג ולפעול בצורה ממלכתית, להעביר הכול כמה שיותר מהר, ובאמת לדאוג לאחריות התקציבית, כי היא אומרת מראש: אני לא אצטרך לפתור את הבעיות, אני יודע מראש מי יהיה ראש ממשלה, לכן אני מוכנה לעשות הכול, וכל פיליבסטר – תראו, כמעט כל סיעת קדימה פה, לעשות הכול כדי להאריך את הרגעים של הכנסת הזאת, כי כנראה, יש פה מישהו שמאוד פוחד ממשהו, אבל עדיין אני חושב שאתה צודק – במצב שנוצר הדבר הכי אחראי למדינת ישראל זה ללכת לבחירות, לעשות את זה מהר ככל האפשר, ולחזור לניהול יציב של מדינת ישראל.

זאב אלקין: לכן אני תומך בבקשת הממשלה.

זאב אלקין: בבקשה.

יריב לוין: חבר הכנסת מולה, בבקשה.

יריב לוין: מכיוון שרשימת הדוברים ארוכה, אני מבקש שתי דקות לכל דובר.

שלמה מולה: תודה רבה, אדוני היושב-ראש.

שלמה מולה: אלקין, אנחנו בעד בחירות בכל תאריך שאתם תהיו חפצים.

שלמה מולה: אף אחד לא פוחד ממערכת הבחירות בכל תאריך שאתם חפצים.

שלמה מולה: דבר שני, אנחנו מוכנים שבתקופה הזאת של היומיים-שלושה, אני מקווה שנצליח, שבו הכנסת, אחרי שתקבע את הליך הבחירות, שהאופוזיציה מתחייבת לא להביא שום חקיקה פופוליסטית.

שלמה מולה: כל מה שאנחנו מבקשים, פנינו אליך בכתובים.

שלמה מולה: אנחנו ביקשנו היום להעלות על סדר-היום של ועדת הכנסת את חוק טל, את הצעת החוק של אבי דיכטר.

שלמה מולה: אני לא יודע, למה לא העלית לדיון בוועדה.

שלמה מולה: אני מבקש תשובות, ואומר לך: אנחנו מוכנים בכל תאריך שתרצו בחירות, אבל כנראה, ראש הממשלה מגיע לאן שהוא מגיע, הוא יודע שלא יוכל להעביר את החוק, פוחד, לא מקבל שום החלטה.

שלמה מולה: יודע מה – אני מודה, אני מוכן להיות לארג' - זולת גלעד שליט ראש המשלה לא קיבל אף החלטה אחת שהיא החלטה לאומית משמעותית – לא בתחום הכלכלי, לא בתחום המדיני ולא בתחום החברתי, ודאי לא בנושא של דת ומדינה.

שלמה מולה: הגיע לקץ דרכו.

שלמה מולה: בבקשה.

שלמה מולה: אנחנו אומרים לך כרגע: יש רוב בכנסת הזאת, להעביר את חוק טל.

שלמה מולה: אם יש רוב, בואו עכשיו נעביר.

שלמה מולה: שמענו את ישראל ביתנו, שמענו את מפלגת העבודה, שמענו את מרצ ואת העצמאות, ואם אתם רוצים על-פי התחייבותו של ראש הממשלה וקדימה - בבקשה, נעביר אותו יומיים-שלושה.

שלמה מולה: לכן אל תטיפו לנו מוסר.

שלמה מולה: לא אמרנו שלא נלך לבחירות.

שלמה מולה: נכון שעל-פי הסקרים, אתם חושבים שקדימה במצב קשה, אבל יש הזדמנות לעשות שינוי משמעותי.

שלמה מולה: כנסת ישראל לא יכולה להיות נגררת על-ידי ראש ממשלה או גחמתו של ראש ממשלה, לכן אני אומר לך – אל תעשו הכול עניין פוליטי, כאילו הכנסת לא רוצה להתפזר.

שלמה מולה: בבקשה – נתפזר, נעביר את חוק טל, מה קרה?

יריב לוין: תודה.

יריב לוין: חבר הכנסת ביבי.

נינו אבסדזה: דווקא בגלל שיש חוק, לכן הוא לא רוצה.

אריה ביבי: אדוני, רק לפני יומיים ראש הממשלה אמר לפראיירים: אני אעשה, אני אסדר, אני אדאג.

אריה ביבי: ביאליק אמר על זה, על כל דבר שלו: על אני אעשה – אמר: עד מתי?

אריה ביבי: על: אני אסדר אמר:

אריה ביבי: עד היכן?

אריה ביבי: על: אני אדאג, אמר: עד אנה?

אריה ביבי: עד אנה באמת אתם תובילו את העם הזה עם האני אדאג, אני אסדר, אני אעשה, ולא עושים כלום?

אריה ביבי: אנחנו לא פוחדים משום בחירות.

אריה ביבי: אנחנו מוכנים היום, מחר, מחרתיים.

אריה ביבי: תקבעו בחירות - תוך יומיים אנחנו מוכנים.

אריה ביבי: יש לנו רק בעיה אחת:

אריה ביבי: הבטחתם לאנשים – תקיימו.

אריה ביבי: בואו נקבע שחוק טל, תביאו את זה היום, ומחר תכריזו על בחירות.

אריה ביבי: תביאו את זה מחר, מחר תכריזו על בחירות.

משה גפני: מה הייתם עושים בלי החרדים?

משה גפני: יש רק חוק טל במדינה, אין שום דבר אחר?

משה גפני: .

משה גפני: אין איראן, אין כלכלי, אין חברתי.

משה גפני: רק חרדים כל הזמן.

משה גפני: זה הנושא היחיד שיש.

משה גפני: אין שום בעיה.

יריב לוין: חבר הכנסת גפני, אני קורא אותך לסדר פעם ראשונה.

נינו אבסדזה: חוסר שוויון בנטל- - -

יריב לוין: חברת הכנסת אבסדזה, אני קורא אותך לסדר פעם ראשונה.

נינו אבסדזה: - -

משה גפני: - -

יריב לוין: חבר הכנסת גפני, אני קורא אותך לסדר פעם שנייה.

משה גפני: אלימות ברחובות, אחד רוצח את השני, ורק חרדים יש לכם בראש.

משה גפני: תטפלו בבעיות שלכם, בחינוך שלכם.

משה גפני: מדברים על החרדים.

משה גפני: תלמדו מאתנו.

יריב לוין: חבר הכנסת גפני, אני קורא אותך לסדר פעם שלישית.

יריב לוין: חבר הכנסת גפני, שלוש דקות, תודה.

יריב לוין: להוציא בבקשה את חבר הכנסת גפני.

משה גפני: כל הזמן יש לכם חוק טל.

משה גפני: נמאסתם.

יריב לוין: להוציא בבקשה את חבר הכנסת גפני.

משה גפני: מי שעשה את חוק טל היה ברק, ומי שהאריך אותו היה קדימה.

משה גפני: רוצחים אנשים ברחובות.

משה גפני: חוק טל.

משה גפני: אין בעיות במדינה בכלל.

משה גפני: (חבר הכנסת משה גפני יוצא מאולם הוועדה)

נינו אבסדזה: - -

יריב לוין: חברת הכנסת אבסדזה, אני קורא אותך לסדר פעם שנייה.

אריה ביבי: אני שמח מאוד על מה שאמר חבר הכנסת גפני.

אריה ביבי: הוא צודק.

אריה ביבי: יש רציחות, לא מטפלים בעולים, לא מטפלים בדיור, לא מטפלים בחברה.

אריה ביבי: מי עשה את זה?

אריה ביבי: מי לא טיפל?

אריה ביבי: אם יכולתם להביא את כל החוקים האלה היום, עכשיו - מחר נלך לבחירות.

אריה ביבי: ומה חבר הכנסת אלקין אומר – אנחנו פוחדים.

אריה ביבי: אנחנו לא פוחדים, ואני מכיר את זה, שמישהו הוריד את המעיל ואמר: כולם חברי ליכוד?

אריה ביבי: אני לא פוחד.

אריה ביבי: אני מכיר גם את זה.

אריה ביבי: אנחנו לא פוחדים, אתם פוחדים, ותראה מה יהיה לכם בבחירות הבאות.

יריב לוין: תודה.

יריב לוין: חבר הכנסת בילסקי, בבקשה.

זאב בילסקי: אני נהנה לראות את חבר הכנסת גפני – מוציאים אותו מהדלת, והוא בא מהדלת השנייה.

זאב בילסקי: .. כשראיתי את חבר הכנסת גפני יוצא משם ונכנס, הבנתי, שלמעשה, אתם רק דוחים את הבעיה, כי הוא יוצא מכאן ויחזור לכם חזרה – איך תעבירו את חוק טל, כששמעת ממנו, מה הוא מתכוון?

זאב בילסקי: אני רוצה לומר לחבר הכנסת אלקין דבר אחד: קודם כל, חטא היוהרה הוא אחד החטאים – על הלבנת פנים יש חוקים חמורים ביותר.

זאב בילסקי: אבל לעצם העניין, יש לפעמים מעשה שעושה הממשלה, שהיא מסמלת משהו.

זאב בילסקי: כשאתה בא לאנשים ששוכבים באוהל, מדבר אליהם – הלא איך הזמינו אותם?

זאב בילסקי: סיפר לי בועז נול, שהוא היה אצל חברים ב-24:00, וקיבל טלפון מראש הממשלה.

זאב בילסקי: הוא היה בטוח שפרצה מלחמה, וצריך להזעיק אותם למילואים - הלוא המילואימניקים יושבים ומחכים.

זאב בילסקי: אומרים להם: מחר ב-09:00 תהיו אצל ראש הממשלה.

זאב בילסקי: בא ראש הממשלה ב-09:00, כינס את החבר'ה האלה, שמדם לבם זועקים, ואמר להם: אל תדאגו, הכול יסודר.

זאב בילסקי: כולם ישרתו, לא רק החרדים – הערבים, כולם ישרתו.

זאב בילסקי: משיח צדקנו.

נסים זאב: כשהמשיח יבוא, לא צריך שירות צבאי בכלל.

זאב בילסקי: לכן אנחנו מנסים להגיד רק דבר אחד: הלא את השטר ראש הממשלה לא יצליח לפרוע.

זאב בילסקי: אם אתה לא מאמין לי, תראה איך שגפני יצא משם וחזר משם – תבין בדיוק מה עם חוק טל: ייצא משם, יחזור משם, ושום דבר לא יקרה בהרכב הזה של הקואליציה, שיהיה גם ההרכב הבא, אבל מה שאנחנו ביקשנו, ידידי אלקין- - -

זאב אלקין: היתה פה הצהרה, שאתם לא רוצים להיכנס לקואליציה הבאה?

זאב בילסקי: עזוב.

זאב בילסקי: יש לי כמה זכויות.

זאב בילסקי: תשאיר לי עוד 20 שניות כדי לומר לך משהו בלי שתעיר לי.

זאב בילסקי: לפחות יש מצב שממשלת ישראל או כנסת ישראל מצהירה על משהו, אומרת משהו, וכל מה שביקשנו – שתקדישו את היום הזה כדי שנגיד: כן, אנחנו מוכנים להעביר בקריאה טרומית.

זאב בילסקי: יש בזה הרבה מאוד לעם ישראל, אבל כנראה, זה לא ייצא.

יריב לוין: תודה.

יריב לוין: חבר הכנסת אחמד טיבי, בבקשה.

אחמד טיבי: תודה, אדוני.

אחמד טיבי: האמת היא שאני שייך לאלה שלא הופתעו מהקדמת הבחירות.

אחמד טיבי: ההחלטה הזאת היתה קיימת אצל ראש הממשלה כבר תקופה ארוכה, מאז שהוא העמיד את עצמו לבחירה בפריימריז לראשות הליכוד, אבל כאשר מחליטים להקדים את הבחירות, ואנחנו כל שבוע מציגים הצעת אי-אמון, אי-אפשר לבקש לדחות את הבחירות.

אחמד טיבי: אם מבקשים כל שבוע להפיל את ראש הממשלה, הקדמת בחירות היא מעין הפלת הממשלה, מבחינתי כאיש אופוזיציה, ולכן צריך לתמוך בבקשה, להקדים את הבחירות.

אחמד טיבי: הוצעו שני תאריכים: 4 בספטמבר ו-16 באוקטובר.

אחמד טיבי: בהתחלה היה דיון – אוקטובר זה רחוק ככל האפשר מהרמדאן, מעיד אל-פיטר, אבל במחשבה שנייה, ולפי בקשת הסטודנטים הערבים שלומדים בחו"ל, אלפי סטודנטים, הם יהיו בארץ ב-4 בספטמבר, אבל לא יהיו בארץ ב-16 באוקטובר, ולכן אנחנו בעד הקדמת בחירות למועד הקרוב ביותר שאפשרי, ה-4 בספטמבר, ובעד פיזור מיידי של הכנסת, בלי תרגילים.

אורי אורבך: איפה הסטודנטים הערבים היום?

אורי אורבך: לפי זה נחליט.

אחמד טיבי: בלי תרגילים של שבועיים כדי להעביר חוקים ביזאריים, שלא העבירו אותם כל השנה, והם פוגעים בשני מגזרים: גם בחרדים אבל גם בערבים.

אחמד טיבי: לכן אנחנו בעד פיזור מיידי והקדמת הבחירות.

אחמד טיבי: אבל האמת היא, נניח שהיו עושים הצבעה חשאית בוועדה הזאת לגבי הקדמת הבחירות.

אחמד טיבי: כולכם יודעים מה התוצאה.

עינת וילף: אפשר להכניס תיקון לחקיקה הראשית, שתהיה הצבעה חשאית בכנסת.

אחמד טיבי: לדעתי, את מועמדת טובה להציע את הצעת החוק הזאת.

אחמד טיבי: גם פה וגם במליאה, אם תהיה הצבעה חשאית, יהיה רוב במוחץ בעד אי-פיזור הכנסת.

אחמד טיבי: לנו לא משנה, כי אנחנו נקבל אותה תוצאה בבחירות.

יריב לוין: תודה.

יריב לוין: חבר הכנסת ישראל חסון.

ישראל חסון: אדוני היושב-ראש, אני מבקש שיושב-ראש הקואליציה יקשיב לי.

ישראל חסון: במשך שלוש שנים אנחנו מתנהלים פה באיזושהי תרבות התנהלות, שהשיא שלה זה מה שהקואליציה עושה היום.

ישראל חסון: הגישה הדורסנית שמתעלמת לחלוטין מתחושות הציבור.

ישראל חסון: אגב, אני לא חושב שצריך לעשות משהו בכפייה.

ישראל חסון: אני חושב שצריך לקיים את הדיון על הערך.

ישראל חסון: אם ראש הממשלה, שפחד במחאה החברתית אז, וידע לחלץ את עצמו ממנה בדרכים שאני לא רוצה להעלות אותן פה על השולחן, והיום הוא חושש להתמודד עם הבעיה הציבורית מס' 1 של מה שאנחנו קוראים לזה סדר אזרחי או שוויון אזרחי – אם הוא חושש, זה לגיטימי, אבל דבר.

ישראל חסון: אל תזלזלו ברגשות של האנשים שסוחבים את המדינה הזאת על הכתפיים.

ישראל אייכלר: לכן צריך לבטל את גיוס החובה.

ישראל אייכלר: יש הצעת חוק: ביטול גיוס חובה - תעלו את זה.

ישראל חסון: יכול להיות שאתה צודק.

ישראל חסון: הוא בורח מהדיון, וכשהוא בורח מהדיון, כשאתם בורחים מהדיון - אל תפחדו לומר את זה.

ישראל חסון: זאב, במקום שחבריי ואני מתחילים לפחד, רבים מכם לא מגיעים ל-10 ק"מ משם.

ישראל חסון: אנחנו לא פוחדים לא מדין הציבור ולא משום דבר.

ישראל חסון: תסתכלו על הציבור, תגידו לו: זו הסיבה שאני הולך.

ישראל חסון: אל תפיל את זה ותזלזל בו.

ישראל חסון: זה מה שאתם עושים היום, וזו חרפה, כי אתם לועגים לכל אלה שנושאים בנטל.

ישראל חסון: חרפה שאין כדוגמתה.

יריב לוין: אני רוצה לנעול את רשימת הדוברים.

יריב לוין: אם מישהו נוסף רוצה להירשם, בבקשה.

יריב לוין: חבר הכנסת נסים זאב, בבקשה.

נסים זאב: אדוני היושב-ראש, אני מסכים ברמת העיקרון עם מה שאמר חבר הכנסת חסון, שאם היינו באמת יוצאים למשאל עם היום, האם הציבור בעד בחירות – לא.

נסים זאב: כולם רואים את המהלך הזה, שהוא מיותר לחלוטין, ואין בו צורך.

נסים זאב: אבל גם לא נשלה עצמנו, שכביכול הבעיה של חוק טל היא הבעיה, והיא מה שגררה את הממשלה ואת הכנסת להביא להקדמת הבחירות.

נסים זאב: אדוני היושב-ראש, אני יושב בוועדת טל, כל פעם היו יושבי-ראש שונים, משך שנים - משנת 2000.

נסים זאב: אני מדבר על השנתיים האחרונות.

נסים זאב: הפכו את הוועדה לחלון ראווה פוליטית, התנגחות, התנצחות, הכפשות, כלומר לא היה מעניין הפתרון לבעיה.

נסים זאב: את אף אחד זה לא עניין.

נסים זאב: השאלה בסוף הדיון – מה אני אומר לתקשורת, איך אני יצאתי נגד החרדים.

נסים זאב: זה הגיע לרמות כאלה, ששמעתי מחברי כנסת שונים, שהבעיה האיראנית מתגמדת ליד הבעיה החרדית.

נסים זאב: החרדים הם הרבה יותר בעיה למדינת ישראל.

נסים זאב: תבין איזה קטסטרופה, ריח של אנטישמיות יש מהמילים האלה, ולא פעם אחת שמעתי את זה, אבל מדברים פה חופשי-חופשי.

נסים זאב: זה רמת הדיבור שלנו, לצערי הרב.

נסים זאב: שאף אחד לא יאמר לי, שבאמת כואב למישהו הנושא של השוויון בנטל, כי אם רצו לפתור את הבעיה, יש המהלכים ויש הוועדות הרלוונטיות, ולא נתנו לוועדת טל בראשותו של יוחנן פלסנר ומופז, להמשיך להוביל את זה.

נסים זאב: יכולנו להביא לא לפתרון של מאת האחוזים- - -

רונית תירוש: עדיין יכולים.

רונית תירוש: תדחה בשבוע את הבחירות.

נסים זאב: אבל היה אפשר להגיע לנוסחאות מקובלות.

נסים זאב: אבל כל אחד מתחרה בשני, וכל מפלגה מתחרה, מי הראשונה שתוביל את המהלך הזה.

נסים זאב: זה פשוט תפח לנו בפרצוף, כל העניין הזה.

נסים זאב: לגבי התאריך, אני חושב שיש בעיה בחודש אלול, בי"ז אלול.

נסים זאב: זה חודש הרחמים והסליחות.

נסים זאב: זה ימים של חשבון נפש, ימים של תשובה.

נסים זאב: אני חושב שיש בעיה, שבימים האלה נוביל מהלך של, הייתי אומר, התנצחות, של הרבה מחלוקת, וזה מיותר.

נסים זאב: לגבי עצם היום, י"ז זה בגימטריה "טוב", יום שלישי זה פעמיים כי טוב, לכן נמצא עצמנו בטוב משולש.

יריב לוין: תודה.

יריב לוין: חבר הכנסת יצחק הרצוג, בבקשה.

יצחק הרצוג: חברים, אני חושב שהכי חשוב זה להבין שבזרימה התודעתית של עם ישראל בשנה האחרונה חל שינוי דרמטי, ולכן עם ישראל רוצה להכריע, רוצה דרך חדשה לעם ישראל.

יצחק הרצוג: לכן עם ישראל הולכים לבחירות כמה שיותר מהר, כדי לשנות את הכיוון של מדינת ישראל.

יצחק הרצוג: אף אחד כאן לא פוחד מזה, זכותו של כל אזרח לקבוע את הדרך של עם ישראל, ואני חותם לכם שגוש עצום גדול יגיד לנתניהו: סליחה, שלום, אנחנו רוצים כיוון אחר ודרך אחרת, ואני משוכנע בכך, שהכנסת תתלכד מאחורי העניין הזה.

יצחק הרצוג: תודה.

יריב לוין: תודה.

יריב לוין: חבר הכנסת יואל חסון, בבקשה.

יואל חסון: תודה רבה, אדוני היושב-ראש.

יואל חסון: צריך קודם כל להגיד את הדברים בצורה ברורה.

יואל חסון: אנחנו במשך שלוש השנים האחרונות, קדימה וסיעות האופוזיציה, הגשנו כל יום שני אי-אמון – הבענו אי-אמון בממשלה.

יואל חסון: אנחנו לחלוטין רוצים לראות ממשלה אחרת בישראל - אם זה היה באופציה של ממשלה אחרת, שהיתה יכולה לקום כאן בכנסת הזאת, ואם לא, גם בתוצאה של בחירות.

יואל חסון: לכן, מבחינתנו, האמירות האלה, שקדימה עשתה הצבעות אי-אמון, ועכשיו היא כאילו לא רוצה בחירות – היא רצתה להחליף את הממשלה בכל דרך, גם אם זה בכנסת הזאת, ואם זה לא הולך בכנסת הזאת, אז אנחנו רוצים להחליף את הממשלה הזאת באמצעות בחירות.

יואל חסון: אין לנו שום חשש מבחירות.

יואל חסון: אבל במדינת ישראל יש גם יום אחרי, וצריך לראות, איך אנחנו מקבלים את ההחלטות בצורה החכמה והראויה.

יואל חסון: בכל התהליך הזה של הפטור, בסוף, במליאה, קדימה תצביע בעד בחירות מוקדמות, חד-משמעית.

יואל חסון: מבחינתנו, אם אפשר אפילו לפני 4 בספטמבר, שיהיה לפני 4 בספטמבר, אבל הפטור הזה מנסה למנוע מאתנו, חברי הכנסת, אפשרות להעביר חקיקה חשובה, ובין השאר, חקיקה שאנחנו מדברים עליה בנושא השוויון בנטל.

יואל חסון: זה מה שהפטור בא לעשות – הוא בא למנוע מאתנו יכולת לקדם את התיקון הזה, ולהביא לשוויון בנטל במדינת ישראל.

מרינה סולודקין: זה תרגיל מסריח חדש.

יואל חסון: לכן הדיון הזה הוא לא אם תהיה הקדמת בחירות או לא, או אם יהיו בחירות או לא; בחירות יהיו, נקודה.

יואל חסון: יצאנו לדרך, ואין דרך חזרה.

יואל חסון: הדיון הזה הוא על פטור – האם לתת לממשלה אפשרות לעשות כאן תהליך בזק, שימנע מאתנו, רוב חברי הכנסת, להעביר חוק שיטפל בנושא של השוויון בנטל.

יואל חסון: זה מה שהולך לעשות הפטור הזה, ולכן אנחנו נגד הפטור.

יואל חסון: אנחנו לא נגד הבחירות.

יואל חסון: אנחנו נגד הפטור, כי יש רוב, ואנחנו רוצים שחברי הכנסת, תינתן להם האפשרות לקדם את החקיקה של שוויון בנטל, שזה נדרש וחשוב לחברה הישראלית.

יריב לוין: תודה.

יריב לוין: חבר הכנסת אקוניס.

אופיר אקוניס: תודה, אדוני היושב-ראש.

אופיר אקוניס: חברים, אני מציע להכין את הממחטות, כי מה שקורה בחדר הזה הבוקר זה לא קומדיה וזה לא טרגדיה.

אופיר אקוניס: זה מלודרמה שמובלת על-ידי סיעת האופוזיציה הראשית, קדימה, שעכשיו שמעתי את חבר הכנסת חסון מדבר בלהט – תפסתם לכן ספין לבחירות, חוק טל.

אופיר אקוניס: אני ראיתי אתמול בכניסתי לגני התערוכה את חבר הכנסת מופז נכנס לאוהל של המילואימניקים.

אופיר אקוניס: אני בדקתי דבר מאוד פשוט – היום אנחנו חיים בעולם מאוד שקוף, וזה יתרון גדול – כיצד הצביע מר מופז בעניין חוק טל.

אופיר אקוניס: ובכן, התשובה היא מאוד פשוטה: הוא הצביע בעד הארכתו של חוק טל בחמש שנים, ועכשיו הוא עושה סיבוב.

אופיר אקוניס: הוא עושה סיבוב פוליטי, פופוליסטי, ספינוליסטי על הדבר הזה.

יואל חסון: עברו חמש שנים, נגמר.

יואל חסון: ראש הממשלה אמר לציבור שהוא מוכן להאריך את זה, עד לפני כמה חודשים, שהוא רוצה להאריך את החוק בחמש שנים.

אופיר אקוניס: חכה בסבלנות.

אופיר אקוניס: אתם נתפסים בחוק טל כקרדום פוליטי לחפור בו, וכמובן, מצאתם לכם את האוכלוסייה החרדית במדינת ישראל גם כן כקרדום פוליטי לחפור בו.

אופיר אקוניס: אנחנו נסדר את השוויון בנטל לחרדים ולקבוצות לא יהודיות בהידברות ובהסכמה ולא בסיסמאות שמכתיבים לכם משרדי פרסום.

אופיר אקוניס: אדוני היושב-ראש, הדבר המביך ביותר, העצוב ביותר והפתטי ביותר, שאין לו תקדים בתולדות הפוליטיקה הישראלית, אין לו תקדים ב-64 שנות קיומה של המדינה, זה שממשלה יוזמת פיזור הכנסת, והאופוזיציה עושה את הכול כדי לא לעשות את זה.

אופיר אקוניס: בחיים שלי לא שמעתי, לא קראתי, לא ראיתי מצב שבו ממשלה יוזמת פיזור הכנסת, וסיעת האופוזיציה הראשית אינה רוצה בדבר הזה.

אופיר אקוניס: זה דבר שלא היה בתולדות המדינה.

יצחק וקנין: אין מה להתגאות בפיזור הכנסת.

אופיר אקוניס: לכן, בין אם האופוזיציה תרצה להקדים את הבחירות, ובין אם היא לא תרצה להקדים- - -

יואל חסון: אנחנו רוצים.

אופיר אקוניס: נפלה החלטה, והיום, אדוני היושב-ראש, נחליט כאן להקדים את הבחירות, וחבר הכנסת בוז'י, להכות אתכם בגדול ולנצח אתכם בגדול גם בבחירות הבאות.

יואל חסון: קצת צניעות.

יואל חסון: אתה תתנשא באופוזיציה בקדנציה הבאה.

יצחק הרצוג: אל יתהלל חוגר כמפתח.

אופיר אקוניס: אתם לא תהיו פה.

אופיר אקוניס: קדימה לא תהיה פה.

אופיר אקוניס: אם תהיו.

נסים זאב: בנפול אויבך אל תשמח.

יריב לוין: חברת הכנסת רונית תירוש.

רונית תירוש: אני מבקשת את הגנתך, שדבריי יושמעו בשקט, ושגם הכתבים, החל מעמית סגל, נדב פרי ואחרים, יבינו בדיוק את מה שאני אומרת.

רונית תירוש: האופוזיציה, ובראשה קדימה, רוצה בבחירות מהירות, רוצה להפיל את הממשלה.

אופיר אקוניס: בזימבבואה.

רונית תירוש: ותפיל את הממשלה.

יריב לוין: מספיק, זה לא מכובד.

רונית תירוש: השר גדעון סער אמר לי: זה חוסר אחריות.

רונית תירוש: אמרתי: אדוני השר – ואת זה לא שמעו בתמלול, כי אני מול המיקרופון, והוא ישב במליאה– אם אתה כל כך רוצה לשחק את האחראי כלפי עם ישראל, בוא נראה אותך ביום שני מצביע נגד פיזור הכנסת.

רונית תירוש: אל תהלכו עלינו אימים.

רונית תירוש: תנו לנו שבוע ימים להעביר את החוק שעבדו עליו גם חבר הכנסת פלסנר, גם שאול מופז, ונסים זאב אמר בצדק: החוק שהוא המיטבי שאפשר להביא באשר לשוויון בנטל, שיחליף את חוק טל.

רונית תירוש: תנו לנו שבוע, עם פטור בהנחה, עם כל ההליך המהיר, בדיוק כמו שעשיתם בחוק השאלת ספרי לימוד, בדיוק שאתם רוצים לעשות בחוק פיזור הכנסת, ומייד אחרי זה אנחנו מתחייבים להצביע בעד פיזור הכנסת באופן מיידי.

רונית תירוש: תנו לנו שבוע.

רונית תירוש: אל תספרו לעם ישראל שאנחנו לא רוצים בחירות, זה הזוי, זה פעם ראשונה בהיסטוריה.

רונית תירוש: קדימה רוצה בבחירות מהר ככל שניתן, משום שבראש המדינה הזאת עומד אדם לא אמין, לא ישר, שלפני שבוע הונה במצח נחושה את המילואימניקים, ואמר: אני אביא לכם חלופה.

אופיר אקוניס: בראש קדימה עומד אדם מאוד ישר.

יריב לוין: חברת הכנסת תירוש, הדברים האלה לא מקובלים פה בחדר.

יריב לוין: ההתלהמות הזאת לא תעזור ולא תשכנע.

יואל חסון: היא אומרת דברי טעם.

רונית תירוש: אתה צודק, אני חוזרת בי מההתלהמות.

רונית תירוש: אני אנסח את זה באופן חיובי.

רונית תירוש: אני רוצה שראש הממשלה שלי, ביבי נתניהו, יהיה אמין.

רונית תירוש: אני שומרת על כבודו ועל מילתו.

רונית תירוש: הוא נתן את מילתו בישיבה עם המילואימניקים לפני שבוע, ואמר להם: אני אביא חלופה לחוק טל.

רונית תירוש: אני מבקשת להגן על ראש הממשלה.

רונית תירוש: אתם, הקואליציה, תגנו על כבודו של ראש הממשלה.

רונית תירוש: תנו לו את הזמן, תנו לו שבוע ימים.

רונית תירוש: הוא יודע להביא בשבוע ימים חוק לשוויון בנטל.

רונית תירוש: אני אעשה הכול, לשמור על כבודו של ראש הממשלה, ואנחנו מבקשים להביא את ההצעה של ראש הממשלה, או לחלופין את ההצעה של קדימה, או כל הצעה אחרת, שאומרת: בוא נביא שוויון בנטל.

רונית תירוש: אגב, זה יהיה המבחן האמיתי.

רונית תירוש: אם עד היום ביקשתם להבחין את קדימה ממפלגות אחרות, במה היא שונה – בזה היא שונה.

רונית תירוש: שלי יחימוביץ חברה לקואליציה.

יריב לוין: תודה.

יריב לוין: חבר הכנסת אורבך, בבקשה.

אורי אורבך: אדוני, רבותיי, מעולם לא ראיתי כל כך הרבה ח"כים לשעבר בעודם מכהנים.

אורי אורבך: יש פה כיווץ של הזמן בצורה שאולי אפשר לקבל עליה נובל, אבל אני אומר לידידי בליכוד: הרי אם עכשיו תצא מלשכת הגזית, מראש הממשלה יתגלה שיש איזה חג ב-4 בספטמבר, וזה יידחה לנובמבר, אתם באותו להט תשכנעו אותנו, שזה הזמן המתאים ביותר.

רונית תירוש: לא, דחייה שבוע.

אורי אורבך: אני אסביר למה אני מצביע בעד, למרות שאני חושב שהקדמת הבחירות היא שטות וטעות ואיזה ריב של בנים - בין ליברמן לזה – מי יהיה ראשון, הוא יקדים אותי - דברים שאין להם כל ערך.

אורי אורבך: אני תומך, לצערי, בהקדמת הבחירות, כפי שהממשלה רוצה, כי אם הממשלה, שאנחנו חברים בקואליציה שלה, אומרת על עצמה שהיא לא רוצה לכהן יותר, אלא רוצה לקבל שוב את אמון הציבור, אני לא אגיד "לא" לממשלה הזאת, ואכריח אותה בכוח להמשיך למשול, למרות שבוויכוח בתוך הממשלה, בתוך הקואליציה, אני חושב שזה סתם בזבוז כסף של שנה.

אורי אורבך: שום בעיה לא תיעלם בגלל שהבחירות יוקדמו – לא איראן ולא אובמה וגם לא בעיית חוק טל ושוויון בנטל.

אורי אורבך: לכן בוא נאמר אמת – זה סתם אחד מלהיט את השני, ופתאום מוצאים עצמנו בתוך הבלגאן הזה, אבל אני כחבר קואליציה, גם לו הייתי באופוזיציה, אם הממשלה מעידה על עצמה: אנחנו רוצים מחדש את אמון הציבור, ומביאים את זה לכנסת, אני לא אכריח אותה בכוח להמשיך למשול.

אורי אורבך: לגב חוק השוויון בנטל, אנחנו כמפלגה תומכים בחוק טל בהידברות, משופר, שידאג לשוויון בנטל.

רונית תירוש: זה החוק של קדימה.

אורי אורבך: אבל לא הגיוני ולא הגון, חוק כל כך דרמטי ומשמעותי, בגלל שעכשיו וכרגע יש רוב, לשנות את כל סדרי בראשית, כי עוד שבוע, ונשאיר לממשלה הבאה ולדורות הבאים חוק שנעשה בחטף, בגלל שכרגע יש רוב – אדרבא, עוד מספר חודשים גם יכול להיות שיהיה רוב, אולי אפילו יהיה רוב יותר גדול, זאת תהיה ממשלה חדשה, והניסיונות של קדימה פה לנצל את הרגע הזה לחוק כל כך משמעותי, כל כך דרמטי, זה דבר לא רציני, כמו שאתם לא רוצים שאת תקציב המדינה יעבירו עכשיו אלא יחכו עד אחרי הבחירות.

אורי אורבך: לכן תתמודדו, יהיה בסדר, ואם לא יהיה סבזדר, גם יהיה בסדר.

יריב לוין: תודה.

יריב לוין: חבר הכנסת אייכלר, אחריו חברת הכנסת וילף, ואז נעבור להצבעה.

יריב לוין: בבקשה.

ישראל אייכלר: אני רוצה לקלקל את הקונצנזוס, שמה שעם ישראל צריך עכשיו זה בחירות.

ישראל אייכלר: הצביעות הזאת – העם רואה את זה.

ישראל אייכלר: יש הסכם.

ישראל אייכלר: בין אנשי עסקים, מי שמפר הסכם, הוא אדם לא מכובד.

ישראל אייכלר: יש הסכם עם איווט ליברמן ועם ראש הממשלה ועם כל חברי הקואליציה, שיישמר מעמדם של לומדי התורה, ולכאורה היינו צריכים לקיים את ההסכם.

דוד רותם: יש הסכם עם מי?

ישראל אייכלר: הסכם קואליציוני שאתה וחבריך חתומים עליו – סעיף מיוחד, הרב גפני יעזור לי: יישמר מעמדם של לומדי התורה.

ישראל אייכלר: היתה הסכמה מוחלטת, שלוש שנים וחצי ליברמן וחבריו היו שרים על בסיס ההסכם הזה בתמיכה הקואליציונית של כולנו.

ישראל אייכלר: ברגע שהוא מפר את ההסכם הזה, צריך לדעת שהפרת הסכם זה דבר לא מקובל – לא בין אנשי עסקים, ודאי לא מנהיגי מדינה.

ישראל אייכלר: כשאומרים שעם ישראל מחכה לבחירות, ידוע שלא הקואליציה, לא האופוזיציה, ודאי שלא העם, אין להם שום סיבה לבחירות, גם כי אין אלטרנטיבה.

ישראל אייכלר: כולם יודעים שביבי נתניהו היה ראש ממשלה ויהיה ראש ממשלה, אז ההבדל, אם בקואליציה הזאת יישב לפיד עם החרדים או יישב ליברמן עם החרדים, זה כל ההבדל – על זה לא הולכים לבחירות, אבל מי שמדבר אתנו על שוויון בנטל, זה הסתה.

ישראל אייכלר: הם לא מתכוונים לזה.

ישראל אייכלר: מי שרוצה שוויון בנטל, יש כמה דרכים – קודם כל, הדרך של המסגרות, שהצבא עושה והיה יכול לעשות, וזה בחוק טל, ואין בעיה של חרדים, אלפי חרדים שיצטרפו על כל המסגרות האלה.

ישראל אייכלר: דבר שני, צריך לבטל את חוק גיוס החובה.

ישראל אייכלר: כל ראשי הצבא ומומחים בעבר ובהווה אומרים שהיום הנטל האמיתי על המדינה זה שצריך לגייס כל אזרח ואזרחית, למרות שהם לא מתאימים לצבא, והצבא לא מתאים להם.

ישראל אייכלר: צריך להיות, כל חייל שרוצה להתגייס, כל חייל שהצבא רוצה לגייס אותו, יקבל תמלוגים מה-60 מיליארד שקל.

יריב לוין: תודה.

ישראל אייכלר: אנחנו עומדים פה כבשה אחת בעדר של זאבים, אז תן לי דקה-שתיים.

ישראל אייכלר: יש לנו 60 מיליארד שקל מתקציב הביטחון, ואפשר לתת תמלוגים ולתגמל חיילים טובים, מוכשרים.

ישראל אייכלר: אין בעיה למלא את המאגרים.

ישראל אייכלר: אם במקרה חירום צריך את כולם, יש אפשרות לגייס את כולם, אבל לבוא עכשיו ולעשות את זה שוויון בנטל - יש ציבור שלא נושא בנטל, ודווקא הציבור שהכי נושא בנטל, נטל ההתנדבות גם בזק"א, גם ברפואה וגם נטל של לשאת את לפיד האש ונר הנשמה של עם ישראל משך דורות.

ישראל אייכלר: אנשים שמקריבים את כל חייהם בשביל חיי צניעות, בשביל חיי תורה, השבת והכול - אלה נקראים הפרזיטים?

ישראל אייכלר: תודה לעיתונאי ירון לונדון, שהיום בצורה הכי אנטישמית גילה את הקלפים, וכתב:

ישראל אייכלר: הוא לא רוצה לא חוק טל ולא שילוב חרדים אלא לכווץ את הציבור החרדי.

ישראל אייכלר: לכווץ בעברית, נאמר בשפות אחרות- --

נחמן שי: אל תגיד את זה.

ישראל אייכלר: לכבודו של נחמן שי לא אומר, אבל ירון גילה את המרצע מן השק.

יריב לוין: תודה.

יריב לוין: חברת הכנסת עינת וילף.

עינת וילף: אני תומכת בדבריו של חבר הכנסת אורי אורבך.

עינת וילף: ניכר שיש כאן דינמיקה שיצאה משליטה.

עינת וילף: אני עוקבת בתדה

עינת וילף: מה בימים האחרונים אחר האופן שבו נגררים לדבר שאיננו רוצים בו, ושהציבור אינו רוצה בו, ועומד נפעם, ואומר: על מה ולמה בכלל הולכים לבחירות, אבל יצא לי רעיון אחד מכל הסיפור הזה.

עינת וילף: כמו שאתם יודעים, אני מתנגדת לשינוי שיטת הממשל, אבל עלה בדעתי עכשיו, שצריך לתקן את חוק היסוד, ננהל על זה משא ומתן בפעם הבאה, שפיזור הכנסת ייערך, כמו הבחירות לנשיא, בהצבעה חשאית, ובכך תובטח יציבותה של הכנסת והממשלה לעתיד, ועם זה נלך לבוחר.

עינת וילף: לא צריך שינויים גדולים.

רונית תירוש: קודם שיעביר את זה בוועידת הליכוד.

יואל חסון: ראש הממשלה הכי חזק לא מסוגל להיבחר ליו"ר ועידת הליכוד.

יריב לוין: רבותיי, לסיכום של כל הדיון הזה, כדי שאף אחד מכל מי שצפה בו לא יטעה, אני רק אגלה שבשורה התחתונה מרבית חברי הכנסת לא רוצים בחירות, הרוב גם פוחדים מבחירות, אבל בברירה בין סחטנות לבין בחירות מוקדמות, כנראה, האופציה של בחירות מוקדמות היא עדיפה, כי לקיים ממשלה בתנאים שנוצרו אי-אפשר.

יריב לוין: לכן אני מציע שאנחנו נאשר את בקשת הממשלה- - -

נחמן שי: הוא לא מאמין במה שהוא אומר.

יריב לוין: אני מאוד מאמין במה שאני אומר, ולכן אני מציע שנאשר את בקשת הממשלה, למתן פטור להצעת החוק התפזרות הכנסת ה-18, התשע"ב-2012 (מ/685), בכל הקריאות.

יואל חסון: אני מבקש לשלב בזה את ההצבעה על הפטור לחוק לשוויון בנטל.

יואל חסון: אנחנו מתנגדים לפטור להקדמת הבחירות, כי לא הבאת את החוק לשוויון בנטל.

יריב לוין: פטור מחובת הנחה בכל שלוש הקריאות.

רונית תירוש: אם זה בא לבד, אנחנו מתנגדים.

רונית תירוש: הצבעה

יריב לוין: יריב לוין – בעד, זאב אלקין – בעד, אופיר אקוניס – בעד, אורי אורבך – בעד, שלמה מולה – נגד – חברת הכנסת תירוש מחליפה אותו, חברת הכנסת סולודקין מחליפה את חברת הכנסת רוחמה אברהם בלילא – נגד, חבר הכנסת יואל חסון – נגד, חבר הכנסת דוד רותם – בעד, חבר הכנסת רוברט אילטוב – בעד, חבר הכנסת יצחק הרצוג במקום איתן כבל – בעד, חבר הכנסת עינת וילף – בעד, חבר הכנסת אברהם מיכאלי – בעד, חבר הכנסת נסים זאב - בצער רב, בעד, חבר הכנסת ישראל אייכלר – בעד, חבר הכנסת אחמד טיבי – בעד, חבר הכנסת ציון פיניאן – בעד, חבר הכנסת שי יכול להצביע במקום חבר הכנסת אילן גילאון, כי הוא על מקום של קדימה – נגד.

יריב לוין: לפיכך בפורום מלא של הוועדה מבחינת מספר המצביעים, בעד – 13, נגד - 4, אין נמנעים.

יריב לוין: לפיכך אני קובע שניתן פטור מחובת הנחה להצעת חוק התפזרות הכנסת ה-18 בכל הקריאות.

יריב לוין: תודה.

יואל חסון: אדוני, אני מבקש רביזיה.

יריב לוין: בסדר, הודעה על מועד הרביזיה תימסר, תודה.

יריב לוין: אנחנו עוברים לסעיף הבא על סדר-היום: בקשת יושב-ראש ועדת הכספים להקמת הדיון בהצעת חוק לתיקון פקודת מס הכנסה (מס' 190)(מוסדות ציבוריים הפועלים לעידוד התיישבות), התשע"ב-2012 (כ/453) - לפני הקריאה השנייה והשלישית.

יריב לוין: חבר הכנסת גפני, בבקשה.

משה גפני: אדוני היושב-ראש, יש הצעת החוק של חברי הכנסת זאב אלקין וציון פיניאן על סעיף 46 במתן פטור לעידוד ההתיישבות.

משה גפני: מכיוון שקיבלתם החלטה, והממשלה הביאה חוק לפיזור הכנסת, אני מבקש להביא את זה היום לקריאה שנייה ושלישית, זה חוק טוב, ואני מבקש לאשר אותו לשחרור מחובת הנחה כדי שנוכל.

יריב לוין: הנסיבות ברורות והצורך ברור.

יריב לוין: מי בעד הבקשה של חבר הכנסת גפני?

יריב לוין: הצבעה בעד – 8 נגד – אין נמנעים – אין בקשת הפטור אושרה.

יריב לוין: בעד – 8, נגד – אין, נמנעים – אין, לפיכך בקשת הפטור אושרה.

יריב לוין: תודה רבה, הישיבה נעולה.